6. โครงการในอนาคต

โครงการ ไอพีสตาร์ (iPSTAR)

เป็นโครงการดาวเทียมดวงต่อไปของบริษัทฯ โดยมีกำหนดการเริ่มให้บริการภายในปี 2547
และมีพื้นที่ให้บริการครอบคลุม ทวีปเอเชีย และออสเตรเลีย ซึ่งเป็นภูมิภาคที่มีแนวโน้มการขยายตัว
ทางด้านโทรคมนาคมอย่างรวดเร็ว ซึ่งเป็นภูมิภาคที่บริษัทฯ มีความเชี่ยวชาญทางการตลาดในพื้นที่
จากการให้บริการดาวเทียมไทยคม 1A, 2 และ 3 อยู่ในปัจจุบัน
จึงเป็นตลาดเป้าหมายที่สำคัญของโครงการ iPSTAR Broadband Satellite
และจะเอื้ออำนวยให้บริษัทฯ เพิ่มศักยภาพ
ในการแข่งขันทางธุรกิจกับเครือข่ายโทรคมนาคมภาคพื้นดินได้อย่างมีประสิทธิภาพ
โดยบริษัทฯคาดว่าจะเป็นผู้ให้บริการ Broadband Satellite รายแรกในแถบเอเชียแปซิฟิก

บริษัทฯ ในฐานะที่เป็นบริษัทที่ทำธุรกิจด้านดาวเทียมที่ใหญ่เป็นอันดับสองในเอเชีย
ได้เล็งเห็นศักยภาพของระบบดาวเทียม Internet Protocol (IP) รุ่นใหม่
ได้มีโครงการที่จะสร้างดาวเทียมดวงแรกที่สามารถรองรับการสื่อสารผ่าน IP
โปรโตคอลได้อย่างเต็มรูปแบบภายใต้ชื่อโครงการไอพีสตาร์-1 (iPSTAR-1)
ซึ่งจะสามารถรองรับความต้องการการสื่อสารแบบอินเตอร์เน็ตบรอดแบนด์ในอนาคตได้
การสื่อสารแบบบรอดแบนด์ผ่านดาวเทียมในอดีตจะมีค่าใช้จ่ายสูงมาก บริษัทฯ
ได้พัฒนาไอพีสตาร์ให้มีความสามารถในการใช้งานปริมาณแบนด์วิทธ์ (Bandwidth)
ได้อย่างมีประสิทธิภาพ จึงทำให้ต้นทุนการให้บริการต่ำกว่าดาวเทียมแบบอื่นๆ โดย
ไอพีสตาร์จะถือเป็นผู้นำในยุคใหม่ของดาวเทียมบรอดแบนด์โดยสามารถจะทำหน้าที่เป็นอินเตอร์เน็ตแบ็กโบนสำหรับการสื่อสารผ่านสายเคเบิลใยแก้วนำแสงสำหรับผู้ใหับริการอินเตอร์เน็ต
และยังสามารถที่จะให้บริการอินเตอร์เน็ตบรอดแบนด์สำหรับผู้บริโภคได้
โดยจะเป็นอีกทางเลือกหนึ่งนอกเหนือจาก ADSL และเคเบิลโมเดม

บริษัทฯ ได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา ใช้นวัตกรรมที่ล้ำหน้า
และเทคโนโลยีการใส่รหัสดิจิตอลชั้นสูง
ซึ่งเป็นลิขสิทธ์เฉพาะของบริษัทผู้ร่วมโครงการเพื่อสร้างดาวเทียมที่จะรับข้อมูลระบบดิจิตอลแบบ
Broadband Internet Platform อย่างไรก็ดีเพื่อลดความเสี่ยงของเทคโนโลยีใหม่นี้
การพัฒนาจึงมุ่งเน้นการเพิ่มประสิทธิภาพของเทคโนโลยีที่ได้รับการทดสอบแล้วว่าเป็นไปได้
ดังนั้นดาวเทียมไอพีสตาร์-1 จึงจะโคจรอยู่ในวงโคจรค้างฟ้า (Geosynchronous Orbit)
ที่นิยมใช้กันอยู่ในปัจจุบัน

ดาวเทียมไอพีสตาร์-1 ได้แบ่งพื้นที่ในการให้บริการเป็นจำนวน 94 beam (84 Spot beam, 3
Shaped Beam,7 Broadcast Beam) โดยมีพื้นที่ให้บริการแบบเฉพาะจุด (fixed footprint)
นั่นคือ เป็นพื้นที่บริการที่ครอบคลุมพื้นที่สำคัญๆ ในภาคพื้นทวีปเอเชียและแปซิฟิก
ช่วยแก้ปัญหาความสูญเปล่าของสัญญาณที่ครอบคลุมพื้นที่บริเวณมหาสมุทรและพื้นที่ที่มีประชากรเบาบาง
ช่องสัญญาณย่านความถี่ Ku-Band จะช่วยเชื่อมต่อสัญญาณระยะสุดท้ายไปยังผู้รับบริการ
ซึ่งจะขึ้นอยู่กับเทคโนปกรณ์ที่มีอยู่และความคุ้มทุนในการดำเนินงาน

ข้อมูลเบื้องต้นด้านเทคนิคของดาวเทียมไอพีสตาร์ 1 ( iPSTAR-1)

+------------------+---------------------------------------------------+
|                  | รายละเอียด                                         |
+------------------+---------------------------------------------------+
| ดาวเทียม          | -   ดาวเทียมแบบวงโคจรค้างฟ้า                         |
|                  |                                                   |
|                  | -   อายุใช้งาน 12 ปี                                 |
+------------------+---------------------------------------------------+
| ตำแหน่ง           | -   120^(o) ตะวันออก                               |
+------------------+---------------------------------------------------+
| Ba               | -   40 + Gbps ใช้จานสายอากาศขนาด 75-120cm.         |
| ndwidth Capacity |                                                   |
|                  | -   เทียบได้เท่ากับ 20 เท่าของดาวเทียมปัจจุบัน             |
+------------------+---------------------------------------------------+
| ชนิดขอ            | -   SPOT BEAM: 84 beams                           |
| ง Beams ที่ให้บริการ |                                                   |
|                  | -   SHAPED Beams: 3 beams                         |
|                  |                                                   |
|                  | -   BROADCAST Beam: 7 beams                       |
+------------------+---------------------------------------------------+

ดาวเทียมไอพีสตาร์-1 มีสมรรถนะในการส่งสัญญาณสูงถึง 40 Gbps (กิกกะบิตท์ต่อวินาที)
เปรียบเทียบกับความสามารถของดาวเทียมทั่วไปที่สามารถส่งสัญญาณได้น้อยกว่า 3 Gbps
สำหรับสมรรถนะที่สูงนี้มาจากการใช้ความถี่ซ้ำติดต่อกันหลายครั้ง
และการปรับแบนวิดท์ตามความต้องการได้ทันทีโดยผ่านสถานีภาคพื้นดินหรือเกตเวย์
ที่มีประสิทธิภาพสูง
สถานีภาคพื้นดินสามารถเพิ่มหรือลดความแรงของสัญญาณจากช่องสัญญาณหนึ่งที่จะส่งไปยังอีกช่องสัญญาณหนึ่ง
เช่น เพิ่มความแรงของช่องสัญญาณในกรณีที่จะส่งไปยังพื้นที่ที่มีฝนตก เป็นต้น
หัวใจสำคัญของความสามารถดังกล่าวคือ การใส่รหัสและระบบบีบอัดสัญญาณด้วยสูตรคณิตศาสตร์ชั้นสูง
ซึ่งจะทำให้ความถี่ 1 Hertz สามารถส่งข้อมูลได้ถึง 4 Bit
ในขณะที่เทคโนโลยีดาวเทียมในปัจจุบันจะอยู่ที่ 1 Hertz ต่อ 1 Bit
ด้วยสมรรถนะที่เพิ่มขึ้นของดาวเทียมรุ่นใหม่นี้ ทำให้มีประสิทธิภาพเทียบเท่ากับ 1,000
ทรานสพอนเดอร์ที่ใช้ในปัจจุบัน

โครงการดังกล่าวประกอบด้วย 2 ส่วนหลักๆ คือ

1.  ตัวดาวเทียม

2.  อุปกรณ์ภาคพื้นดิน ประกอบด้วย

-   อุปกรณ์ปลายทาง และอุปกรณ์รับส่งสัญญาณ (Satellite Modem)

-   อุปกรณ์ปลายทาง เกตเวย์ และระบบเครือข่าย (Gateway)

  บริษัทฯ ได้กำหนดสถานที่ตั้งเกตเวย์ของไอพีสตาร์ ภายในภูมิภาคเอเชียแปซิฟิกจำนวน 18 แห่ง
  ได้แก่

  -----------------------------------------------------------------------
  ลำดับ     เมือง                   ประเทศ
  -------- ---------------------- ---------------------------------------
  1        เดลลี                   อินเดีย

  2        บอมเบย์                 อินเดีย

  3        ปทุมธานี                 ประเทศไทย

  4        ปักกิ่ง                   สาธารณรัฐประชาธิปไตยประชาชนจีน

  5        กวางโจว                สาธารณรัฐประชาธิปไตยประชาชนจีน

  6        จาการ์ต้า                อินโดนีเซีย

  7        โตเกียว                 ญี่ปุ่น

  8        คาร์ลกูลี่                 ออสเตรเลีย

  9        โบรคเค็น ฮิลล์            ออสเตรเลีย

  10       เซี่ยงไฮ้                 สาธารณรัฐประชาธิปไตยประชาชนจีน

  11       โซล                    เกาหลีใต้

  12       มะนิลา                  ฟิลิปปินส์

  13       กัวลาลัมเปอร์             มาเลเซีย

  14       ไทเป                   ไต้หวัน

  15       ฮานอย                  เวียดนาม

  16       โอ๊คแลนด์                นิวซีแลนด์

  17       ร่างกุ้ง                  พม่า

  18       พนมเปญ                 กัมพูชา
  -----------------------------------------------------------------------

  บริษัทฯ คาดว่าเงินลงทุนในโครงการไอพีสตาร์จะมีมูลค่าประมาณ 394 ล้านเหรียญสหรัฐ
  อนึ่งเนื่องจากสถานะการณ์ตลาดประกันภัยดาวเทียมในปัจจุบันอัตราค่าเบี้ยประกันภัยในการจัดส่งดาวเทียมมีแนวโน้มเพิ่มขึ้น
  เนื่องจากในช่วงปีที่ผ่านมามีดาวเทียมเกิดความเสียหายเพิ่มขึ้น ดังนั้น
  เงินลงทุนในโครงการอาจเพิ่มขึ้นจากที่ประมาณการไว้ประมาณ 15
  ล้านเหรียญสหรัฐจากค่าเบี้ยประกันที่เพิ่มขึ้น (ณ วันที่ 31 ธันวาคม 2546
  ได้บันทึกงานระหว่างก่อสร้างของโครงการไอพีสตาร์ จำนวน 13,337 ล้านบาท ในรายการที่ดิน
  อาคาร และอุปกรณ์)

  ความสำเร็จของโครงการดังกล่าวขึ้นอยู่กับปัจจัยหลายอย่างเช่น
  ความสามารถในการจัดสร้างและการจัดส่งดาวเทียมได้ทันกำหนด
  ความสำเร็จในการจัดส่งดาวเทียม
  และการจัดหาลูกค้าที่จะเข้ามารับบริการของดาวเทียมดวงใหม่ บริษัทฯ
  ได้มีแนวทางดำเนินงานเพื่อรองรับปัจจัยและอิทธิพลดังกล่าวคือ

  1. บริษัทฯ ได้คัดเลือกผู้จัดสร้างดาวเทียมที่มีคุณภาพดีที่สุดรายหนึ่งของโลก คือ บริษัท สเปซ
  ซิสเต็มส์ ลอรัล ซึ่งบริษัทฯมีการประชุมติดตามความคืบหน้าในการจัดสร้างดาวเทียมเป็นระยะ
  ตลอดจนบริษัทฯ ได้จัดส่งเจ้าหน้าที่ฝ่ายวิศวกรรมของบริษัทฯ
  ซึ่งมีความชำนาญไปทำงานที่บริษัทผู้จัดสร้างดาวเทียมดังกล่าว
  เพื่อประสานงานและควบคุมให้การจัดสร้างเป็นไปตามแผนงานที่กำหนด

  2. บริษัทฯ กำลังดำเนินการจัดหาประกันภัยสำหรับการจัดส่งดาวเทียม
  ซึ่งเป็นการประกันภัยที่ครอบคลุมความเสี่ยงอันเกิดจาการจัดส่งและระยะเวลา 12
  เดือนหลังจากดาวเทียมเข้าสู่วงโคจร นอกจากนี้บริษัทฯ
  ยังได้รับการประกันจากผู้จัดส่งที่จะให้จรวดในการจัดส่งทดแทน ในกรณีที่เกิดความเสียหายด้วย
  (Launch Risk Guarantee)

  3. เพื่อลดความเสี่ยงในการจัดหาลูกค้า บริษัทฯ
  ได้ดำเนินการให้บริการอุปกรณ์ไอพีสตาร์ระยะแรก ( First Generation)
  ซึ่งใช้ได้สำหรับดาวเทียมในย่านความถี่ Ku Band
  เป็นการเตรียมการเพื่อหากลุ่มลูกค้าที่จะรับบริการโครงการดาวเทียมไอพีสตาร์ ในอนาคต

  บริษัทฯ ดำเนินกิจกรรมทางการตลาดของระบบดาวเทียมไอพีสตาร์
  โดยเริ่มให้บริการในระยะแรก
  คือการให้บริการอุปกรณ์ปลายทางภาคพื้นดินของไอพีสตาร์ใช้งานร่วมกับกับดาวเทียมที่มีการใช้งานในปัจจุบัน
  (Conventional Satellite) เช่นดาวเทียมไทยคม หรือดาวเทียมดวงอื่น
  โดยอุปกรณ์ปลายทางภาคพื้นดินระยะแรกของบริษัทฯ
  สามารถพัฒนาเพื่อใช้งานได้กับดาวเทียมไอพีสตาร์-1 ได้
  อุปกรณ์ปลายทางภาคพื้นดินของไอพีสตาร์ระยะแรกนี้สามารถรับส่งข้อมูลผ่านทรานสพอนเดอร์ได้มากกว่าปกติ
  ดังนั้น จึงเป็นการเพิ่มประสิทธิภาพของระบบดาวเทียมปัจจุบันและช่วยลดต้นทุนการบริการ

  บริษัทฯ มีค่าใช้จ่ายในการวิจัยในโครงการนี้ตั้งแต่เริ่มโครงการจำนวน 67 ล้านบาท และ
  ปัจจุบันบริษัทฯบันทึกค่าใช้จ่ายในการพัฒนาผลิตภัณฑ์ ในโครงการไอพีสตาร์ รวมอยู่ในรายการที่ดิน
  อาคาร และอุปกรณ์ ซึ่งเป็นไปตามมาตรฐานบัญชีระหว่างประเทศฉบับที่ 38
  เรื่องสินทรัพย์ไม่มีตัวตนและมาตรฐานการบัญชีไทย ฉบับที่ 33 ต้นทุนการการกู้ยืม